b'\n_START_ARTICLE_\nCimre (Novak)\n_START_SECTION_\nVsebina\n_START_PARAGRAPH_\nRoman Cimre je sestavljen iz dveh delov. Pripovedujeta ga glavni protagonistki ter prijateljici, Jana in Rebeka Cimerman. Dogajanje se zapleta in razpleta pred o\xc4\x8dmi bralca, ki ga na trenutke prekinjajo tudi ironi\xc4\x8dno in humoristi\xc4\x8dno obarvana razmi\xc5\xa1ljanja pripovedovalk. Jana Kranjc je \xc5\xa1tudentka prava in lastnica stanovanja v Ljubljani, v katerem \xc5\xbeivi skupaj s \xc5\xa1tirimi sostanovalkami (cimrami); Meri, Albo, Tanjo in Faniko. Odnosi med njimi niso ravno najbolj\xc5\xa1i, saj so vse zelo zahrbtne. Zgodi se umor Konrada Murka, Janinega nekdanjega fanta in biv\xc5\xa1ega ljubimca vseh njenih cimer. Po pri\xc4\x8danju o\xc4\x8dividcev postane glavna osumljenka Jana, ki se pretvarja, da oboli za amnezijo, zato jo odpeljejo v psihiatri\xc4\x8dno bolni\xc5\xa1nico. Tam jo obi\xc5\xa1\xc4\x8dejo cimre in Rebeka, vsaka s svojim namenom, resni\xc4\x8dno pomagati pa ji \xc5\xbeeli le slednja. Umor za\xc4\x8dno preiskovati policisti in in\xc5\xa1pektor Hren, med vsemi pa sta v ospredju Rebeka in njen brat Benjamin, ki \xc5\xbeelita Jani najbolj\xc5\xa1e. Pri tem jima pomaga \xc5\xa1e odvetnik Mavricij Benedik, ki je zagledan v Rebeko. Vsi trije sku\xc5\xa1ajo razvozlati uganko brez vpletanja policije in in\xc5\xa1pektorja. V celotnem prepletanju intrig je umorjena \xc5\xa1e cimra Tanja, ki je imela s Konradom Murkom tudi otroka. Jano v bolni\xc5\xa1nici obi\xc5\xa1\xc4\x8de cimra Fanika in zgodba se za\xc4\x8dne presenetljivo zanimivo razpletati.\n_START_SECTION_\nZanimivosti\n_START_PARAGRAPH_\nV letu 2004, je bil roman Cimre izbran za vseslovensko tekmovanje za Cankarjevo priznanje na prvi stopnji. Prebirali in spoznavali so ga u\xc4\x8denci zadnjih dveh razredov osnovne \xc5\xa1ole.\n_START_SECTION_\nOcene in nagrade\n_START_PARAGRAPH_\nLeta 1997 je Maja Novak za roman Cimre in zbirko kratke proze Zverjad prejela nagrado Pre\xc5\xa1ernovega sklada. Cimre so bile dvakrat med nominiranci za ve\xc4\x8dernico in enkrat za nagrado kresnik.'